**เครือข่ายประชาคมงดเหล้าจังหวัดเพชรบุรี สนับสนุนนโยบาย ห้ามจำหน่ายเหล้า เครื่องดื่มแอลกอฮอล์ ยกทีมชื่นชม ห้ามขาย เพื่อลดปัจจัยเสี่ยงที่จะเป็นเหตุให้เกิดการแพร่ระบาดโรคโควิด 19**

 เมื่อเวลา 09.00 น. วันนี้(วันที่ 24 เมษายน 2563) นายกอบชัย บุญอรณะ ผู้ว่าราชการจังหวัดเพชรบุรี นางสาวศิริวรรณ อำนวยศิลป์ศิริ ผู้ประสานงานโครงการเครือข่ายประชาคมงดเหล้าจังหวัดเพชรบุรี มอบสิ่งของสนับสนุนนโยบายฯ ณ ศาลากลางจังหวัดเพชรบุรี

 นางสาวศิริวรรณ อำนวยศิลป์ศิริ ผู้ประสานงานโครงการเครือข่ายประชาคมงดเหล้าจังหวัดเพชรบุรีได้เปิดเผยว่าจากประกาศคำสั่งห้ามการจำหน่ายเครื่องดื่มแอลกอฮอล์ เพื่อช่วยลดปัจจัยเสี่ยงที่จะเป็นเหตุให้เกิดการแพร่ระบาดโควิดโรค 19 ยังเป็นการลดปัญหาความเมาที่ทำให้เกิดความรุนแรงเกิดการทะเลาะวิวาท ทำร้ายร่างกาย ซึ่งส่งผลกระทบซ้ำไปถึงหมอ พยาบาลที่ต้องต่อสู้กับไวรัสอยู่แล้ว ยังต้องมารับภาระเพิ่มอีก จึงขอชื่นชมและสนับสนุนนโยบาย และขอเป็นกำลังใจให้ประชาชนดูแลตัวเอง พร้อมมอบเจลล้างมือ น้ำดื่ม และหน้ากากผ้าอนามัยเพื่อไว้แจกจ่ายให้ชาวบ้านด้วย

 นายกอบชัย บุญอรณะ ผู้ว่าราชการจังหวัดเพชรบุรีได้กล่าวขอบคุณเครือข่ายประชาคมงดเหล้าจังหวัดเพชรบุรี ที่ร่วมสนับสนุน สานนโยบายห้ามการจำหน่ายเครื่องดื่มแอลกอฮอล์ ซึ่งภารกิจของเจ้าหน้าที่ ที่จะต้องดำเนินการกวดขันตามมาตรการการอย่างเคร่งครัด การที่มีเครือข่ายประชาคมงดเหล้าจังหวัดเพชรบุรีมาเสริมการทำงานจะช่วยให้สำเร็จอย่างยั่งยืน ซึ่งอยากให้ช่วยหาวิธีการ ทำอย่างไรให้คนติดเหล้าน้อยลง ลดจำนวนให้ได้ โดยเฉพาะคนที่ติดหนักๆ ดึงวิกฤตช่วงนี้ ให้คนเลิกเหล้า เลิกดื่ม อย่างถาวร โดยนำคนที่เลิกสำเร็จ เลิกดื่มได้มาเป็นเครือข่ายลูกโซ่บอกต่อ เพื่อสื่อสารช่วยทำให้คนเลิกเสพติด ตลอดไป

………………………………………….

จามรี อนุรัตน์ ประชาสัมพันธ์จังหวัดเพชรบุรีรายงาน